חי-בר כרמל

שְׁמוּרַת חַי-בָּר כַּרְמֶל הוא מוסד זואולוגי מסוג חי בר שנוסד על ידי רשות שמורות הטבע במטרה להגן ולהשיב לטבע בעלי חיים שחיו בעבר בצפון ישראל. חי בר כרמל נמצא בהרי הכרמל בצפון ישראל, והוא המקביל בעל האקלים הים תיכוני של חי בר יטבתה שבערבה.

בשנת 1973 החלו לגדר שטח שמורה לחי בר כרמל באגן נחל גלים. שמורת חי-בר כרמל משתרעת על שטח של כ-6,000 דונם. מחי-בר כרמל שוחררו לטבע היחמור הפרסי ואייל הכרמל שנעלמו מנוף הארץ.

מנהל המוסד הוא הזואולוג בן רוזנברג.

מינים בחי-בר כרמל 
 סלמנדה מצויה - הדו חיי היחיד בחי בר.
 צבי ארץ-ישראלי - הפרטים המוחזקים בחי-בר כרמל הם צבאים שנמצאו אצל אזרחים שהחזיקו בהם בניגוד לחוק. הצבי הארצישראלי הוא בעל חיים שעתידו בסכנה ויש לפעול כדי שישרוד. הפרטים מהחי-בר מושבים לטבע בהדרגה, ואוכלוסיית הצבאים בארץ מוערכת, נכון למאי 2015 בכ-3,000 פרטים המרוכזים בעיקר בגולן, בגליל, ובהרי יהודה.
יחמור פרסי - היחמורים משוחררים לטבע מאז 1996. תחילה הועברו למכלאת אקלום בנחל כזיב, וכיום הם משוחררים גם בנחל שורק בהרי יהודה, בהר סאסא באזור המירון ואף בחרמון. במכלאה הם שוהים כחודש, ואז משוחררים אל השטח הטבעי שמסביב כשהם נושאים משדר ואפשר לעקוב אחריהם. שיעור אוכלוסיית היחמור הפרסי בישראל הוא כ-240 פריטים נכון לשנת 2019 (כ-200 פרטים הנמצאים בצפון הארץ וכ-40 באזור נחל שורק).
עז הבר הכריתית - הפרטים הגדלים בחי-בר כרמל אינם מיועדים להשבה לטבע.
כבש מופלון - הפרטים הגדלים בחי-בר כרמל אינם מיועדים להשבה לטבע.
אייל הכרמל - אייל הכרמל שוחרר בהצלחה בהר חורשן ורמת הנדיב בכרמל, התפשט גם לאזור מישור הכרמל.
נשר מקראי - הנשר חי בישראל אך נמצא בסכנת הכחדה ולכן הוחלט להקים גרעין רבייה בשביל הנשרים.
עיטם לבן-זנב - העיטם חי בישראל אך מצא את עצמו בסכנת הכחדה ולכן הוקם גרעין רבייה בשביל העיטם.

לקריאה נוספת
 שאול ובר, החי בר בכרמל - החזון שהפך למציאות, הוצאת רשות הטבע והגנים, 2019.

ראו גם
בעלי חיים שנעלמו מארץ ישראל
:קטגוריה:עופות שחדלו לקנן בישראל
:קטגוריה:בעלי חיים בסכנת היעלמות מארץ ישראל
בעלי חיים המושבים לנוף הארץ
שמורת טבע
השבת בעלי חיים לטבע

קישורים חיצוניים

 
 
 חי בר כרמל באתר סנונית
 חי בר כרמל באתר zooinstitutes.com

הכרמל: שמורות טבע
הכרמל